กรุงเทพมหานคร วางแผนและขับเคลื่อนงานปรับปรุงภูมิทัศน์และพื้นที่ที่ใช้ในพระราชพิธีบรมราชาภิเษก ตั้งเป้าหมายงานส่วนใหญ่แล้วเสร็จภายในเดือนมีนาคมนี้
พลตำรวจเอก อัศวิน ขวัญเมือง ผู้ว่าราชการกรุงเทพมหานคร รายงานแผนและความคืบหน้าภารกิจของกรุงเทพมหานคร ในการเตรียมความพร้อมพระราชพิธีบรมราชาภิเษก ในงานเปิดศูนย์สื่อมวลชน พระราชพิธีบรมราชาภิเษก พุทธศักราช 2562 ว่า ในการพระราชพิธีบรมราชาภิเษก กรุงเทพมหานครได้รับมอบหมายให้สนับสนุนงานการอัญเชิญน้ำอภิเษก การจัดการเฝ้าทูลละองงธุลีพระบาทในการเสด็จเลียบพระนคร การปรับภูมิทัศน์เพื่อเตรียมการเฝ้าฯ รับเสด็จ และภารกิจอื่นๆ รวม 5 ด้าน คือ ด้านกายภาพ ด้านการปรับปรุงภูมิทัศน์ อาคารสถานที่และถนน ด้านการบริการและอำนวยความสะดวกให้แก่ประชาชนในการเฝ้าทูลละอองธุลีพระบาท ในการเสด็จเลียบพระนคร ด้านการรักษาความปลอดภัยและการจัดการจราจร และด้านการสนับสนุนการดำเนินงาน         โดยขณะนี้กรุงเทพมหานครได้ดำเนินการซ่อมแซม ปรับปรุงผิวการจราจร ทางเท้า คันดิน คอกต้นไม้ ไฟฟ้าแสงสว่าง ระบบการระบายน้ำ ฝาท่อระบายน้ำ ป้ายต่างๆ ศาลาที่พักผู้โดยสาร การขีดสี ตีเส้นการจราจรในพื้นที่จัดงานพระราชพิธีให้เรียบร้อยสวยงาม รวมกว่า 20 เส้นทาง ขณะนี้มีความก้าวหน้าร้อยละ 75 การจัดระเบียบไฟฟ้า สายสื่อสาร ตลอดจนตู้อุปกรณ์ต่างๆ ในพื้นที่การจัดงานพระราชพิธีร่วมกับหน่วยงานที่เกี่ยวข้อง ขณะนี้ก้าวหน้าร้อยละ 50 กำหนดแล้วเสร็จ 15 มีนาคม การปรับปรุงซุ้มเฉลิมพระเกียรติสมเด็จพระเจ้าอยู่หัว บริเวณถนนถนนราชดำเนินนอก ราชดำเนินกลาง และมุมพระตำหนักจิตรลดารโหฐาน รวม 32 ซุ้ม และพื้นที่อื่นๆ ทั่วกรุงเทพมหานครประมาณ 106 ซุ้ม พร้อมธงประดับเสาจำนวน 4,000 ชุด ให้แล้วเสร็จภายในเดือนมีนาคม การประดับตกแต่งพื้นที่ด้วยต้นไม้ ดอกไม้ประดับ ดอกไม้สด การตัดแต่งกิ่งไม้ ได้ดำเนินการออกแบบและจัดทำรายละเอียดแล้ว โดยดำเนินการให้แล้วเสร็จภายในเดือนเมษายนพร้อมทั้งจะดูและคงสภาพให้สวยงามจนถึงวันที่ 10 พฤษภาคม การซ่อมแซมและทาสีโบราณสถานทั้งหมดที่อยู่ในเส้นทางการจัดงานพระราชพิธีฯ รวม 12 แห่ง เช่น โบราณสถานประเภทกำแพงและประตูเมือง บริเวณหน้าวัดบวรนิเวศวิหาร 1 แห่ง โบราณสถานประเภทสะพาน 7 แห่ง โบราณสถานประเภทอนุสาวรีย์ 3 แห่ง กำหนดแล้วเสร็จ 31 มีนาคม         นอกจากนี้ยังมีโครงการแต้มสีกรุงเทพมหานคร ซึ่งเป็นโครงการที่ให้ภาคเอกชนได้มีส่วนร่วมสนับสนุนสี และร่วมทาสีในถนนที่มีความเก่าแก่ ได้แก่ ถนนตระนาว ถนนสิบสามห้าง ถนนพระสุเมรุ ถนนบำรุงเมือง ถนนเฟื่องนคร และถนนเจริญกรุง ที่จะดำเนินการให้แล้วเสร็จภายในเดือนมีนาคม        ผู้ว่าราชการกรุงเทพมหานคร กล่าวเชิญชวนประชาชนร่วมตกแต่งอาคาร บ้านเรือนตามเส้นทางเสด็จพระราชดำเนิน ในการพระราชพิธีบรมราชาภิเษก ให้สวยงาม พร้อมทั้งตั้งโต๊ะหมู่บูชาหน้าบ้านเรือนตามรูปแบบที่จะเผยแพร่ในโอกาสต่อไป ในส่วนกรุงเทพมหานครได้จัดไว้แล้วตามเส้นทางเสด็จฯ รวม 25 จุด